അഞ്ചു ദിവസമായി കൃഷിയിടത്തില് ആനകളുടെ വിളയാട്ടം എരുമേലി: രണ്ട് കാട്ടാനകളും ഒരു കുട്ടിയാനയും അഞ്ച് ദിവസമായി ഒരു കര്ഷകന്റെ കൃഷി നശിപ്പിച്ചുകൊണ്ടിരിക്കുകയാണ്. ഒന്നും രണ്ടുമല്ല അഞ്ഞൂറോളം വാഴകളാണ് നശിപ്പിച്ചത്. ആനകളെ ഭയന്ന് കൃഷി സ്ഥലത്ത് ചെല്ലാന് കഴിയാത്ത അവസ്ഥയിലാണ് കര്ഷകന്. എരുമേലി ഗ്രാമപഞ്ചായത്തിലെ പാക്കാനം വാര്ഡില് മഞ്ഞളരുവി പാക്കാനം റോഡില് മംഗലത്ത്കരോട്ട് സ്കറിയാ തോമസിന്റെ പുരയിടത്തിലാണ് ആനകള് ഭീതി സൃഷ്ടിച്ചു കൃഷി നശിപ്പിച്ചു കൊണ്ടിരിക്കുന്നത്. കോയിക്കക്കാവ് വനത്തില് നിന്നു മമ്ബാടി എസ്റ്റേറ്റ് വഴി കൈത തോട്ടത്തിലൂടെ എത്തുന്ന രണ്ട് ആനകളും ഒരു കുട്ടിയാനയുമാണ് കഴിഞ്ഞ അഞ്ച് ദിവസമായി കൃഷി നശിപ്പിക്കുന്നെന്ന് സ്കറിയ തോമസ് പറയുന്നു. സോളാര് വേലികള് മരക്കൊമ്ബ് കൊണ്ട് അടിച്ച് തകര്ത്താണ് ആനകള് വനം കടന്നെത്തുന്നത്. ആനകള് മാത്രമല്ല കാട്ടുപന്നികളും ധാരാളമായി എത്തുന്നുണ്ട്. അധികൃതര് അടിയന്തര പരിഹാരം സ്വീകരിച്ച് സംരക്ഷണം നല്കണമെന്ന് നാട്ടുകാര് ആവശ്യപ്പെട്ടു. സ്കറിയ തോമസിന്റെ വാഴകള് കൂടാതെ പത്ത് റബര് മരങ്ങളും നശിപ്പിച്ചു. ഇഞ്ചി, മഞ്ഞള്, കപ്പ, ചേന, ചേമ്ബ് ഉള്പ്പെടെയുള്ള കൃഷികള് ആനകള് ചവിട്ടി മെതിച്ച നിലയിലാണ്.